慶曆甲申郊禮告成五言十韻
作者：韓琦
朝代：宋

paragraphs: 聖饗申精意，靈心察至虔。
因知齋次雪，爲顯祭時天。
清廟陳豐潔，中壇致吉蠲。
樂和來瑞物，景霽見非煙。
卜日灰飛管，通祠火舉權。
短茵新禮重，虛幄睟容專。
盛美推穹昊，釐祥被幅員。
慶成朝萬玉，霈澤謹三錢。
有幸瞻熙事，無才列奏篇。
爲民祈福應，親記德音宣。